stanford-oval/wikipedia huggingface dataset:
פלס"ר שריון
יעוד פלס"רי השריון

היחידות פורקו בשנת 2021 הואיל והוחלט כי אין מניעה שיחידות שריון רגילות יבצעו את משימות הפלס"ר.
פלס״ר 401 - עוצבת עקבות הברזל, נסגרה ב-13 בספטמבר 2021. פלס״ר 7 - עוצבת סער מגולן, נסגרה ב-11 באוקטובר 2021.
לעיתים קרובות נוצרת השוואה שגויה בין סיירות החי"ר לבין סיירות השריון – מטרתה הראשית של סיירת היא "לפתוח שטח" לכוח העיקרי, כלומר – סיירת חי"ר תכנס לשטח לחימה לפני חטיבת חי"ר ואילו מטרת פלס"ר שריון הייתה להיכנס לשטח לחימה לפני חטיבת טנקים.
כיוון שכוח האש של סיירת החי"ר דומה במאפייניו לזה של חטיבת החי"ר (אך לא בכמותו) סיירות חי"ר משמשות בהרבה מקרים ככוח מתמרן וכובש לכל דבר למשימות איכות. סיירות שריון לעומת זאת התמודדו לרוב עם שדה קרב בו כוח האש של החי"ר אינו יעיל מספיק ונדרש בו כוח האש של הטנקים, שמגמד את כוח האש של הנשק הקל של כוחות החי"ר. משום כך פלס"רי השריון יועדו להיות בגדר "רוחות רפאים" בתוך שטח האויב ולעסוק באיתור מטרות איכות רגישות (כגון מפקדות, כוחות מיוחדים וכוחות הספקה) והשמדתן באמצעות הכוונת אש טנקים או גורמי אש זמינים כגון ארטילריה, מסוקי קרב ומטוסי קרב, כמו גם תצפיות להמשך מקו התבססות כוח השריון.
לכן בעבר היה דגש באימון לוחמי הפלס"ר על תצפיות, ניווט והכוונה, לעיתים על חשבון אימוני נשק ולוחמת חי"ר. אף על פי כן, מסייר שריון נדרשת רמת לוחמת חי"ר גבוהה מאוד למקרה שיתגלה הכוח בתוך שטח האויב ונשקו האישי יהיה מענה האש הזמין ביותר או אם צוות הסיור יידרש לפשוט על מטרה שניתן להשמידה באמצעות האמל"ח המצוי ברשותו.
גלריה

סימון פנתרון (האות שין עם שתי הנקודות) של פלס"ר 401 בנקודת ציון (נ.צ.) בנחל גחר. סימון זה והמספר שלידו מהווה הוכחה לכך שבמהלך ניווטים הגעת לנ.צ. הנכון בשטח.
סימון פנתרון (האות שין עם שתי הנקודות בתוכה) של פלס"ר 401 בנקודת ציון (נ.צ.) על גשר על נחל אלכסנדר. סימון זה והמספר שלידו מהווה הוכחה לכך שבמהלך ניווטים הגעת לנ.צ. הנכון בשטח.
לוחמי סיירת 401 בעת אימון
ראו גם

מסייעת שריון
הערות שוליים

1 2 3   אחרי 71 שנה: פלס"ר 7 נסגרת – ורק המורשת נשארת, סרטון בערוץ "כאן חדשות – תאגיד השידור הישראלי", באתר יוטיוב (אורך: 05:31)
↑   אחרי שנים של פעילות - פלס"ר 7 ו-401 נסגרות, קצין השריון הראשי נפרד, באתר צה"ל, 4 בינואר 2022
↑  בין השאר פלס"ר 14
↑  זיתון, יואב (2025-03-09). "ההערכה בצה"ל: עומס קיצוני בשנים הבאות על לוחמי הסדיר, שכמעט לא יראו בית". ynet. נבדק ב-2025-03-13.
↑   אחרי שנים של פעילות - פלס"ר 7 ו-401 נסגרות, קצין השריון הראשי נפרד, באתר צה"ל, 4 בינואר 2022
| --- | --- |
בקרת זהויות :  NLI: 987007306223305171
ברכת החיים

ברכת החיים, היא ביטוי לוואי של ברכה, הנוסף לשמו של אדם בחייו.
אוקלידוס, האג תק"מ, 1880.
בהקדמה הזכיר המתרגם ר' ברוך שיק את הגר"א בברכת החיים: "בהיותי בק"ק ווילנא המעטירה אצל הרב המאור הגאון הגדול [...] החסיד המפורסם כמוה"ר אלי'[הו] נר"ו"
מקורות ראשונים

יסודה של ברכת החיים במאמר המדרש: "אמר רבי יצחק: כל מי שהוא מזכיר את הצדיק ואינו מברכו עובר בעשה, מה טעמיה? (משלי י, ז) זֵכֶר צַדִּיק לִבְרָכָה". לדעתו של ר' יאיר חיים בכרך מאמר זה נסוב על צדיק בחייו, שכן חובה זו לברך נדרשת בבבלי מפסוק שנאמר על אברהם אבינו בעודו בחייו, ומכאן "דזֵכֶר צַדִּיק לִבְרָכָה בחי מיירי (מדובר)". אף לדעתו של החוקר שמואל וינגרטן: "אין כל הכרח לדייק ש'מזכיר את הצדיק' לאחר מותו דווקא".
בספרות חז"ל מצאנו את הברכה 'זכור לטוב' המוצמדת בדרך כלל לאליהו הנביא וזאת על יסוד המסורת שאליהו הנביא חי חיי נצח: "אליהו חי הוא". מקורות חז"ל רבים משתמשים בברכה זכור לטוב בהתייחס לפעילות אנושית של אליהו בהווה. כך הוא במדרש: "הוא אליהו זכור לטוב שלא חטא הוא חי וקים", כך הוא גם נוסח הההכרזה בברית מילה: "זֶה הַכִּסֵּא שֶׁל אֵלִיָּהוּ הַנָּבִיא זָכוּר לַטּוֹב".
הברכה זכור לטוב, בעברית או בארמית, מופיעה בכתובות הכרת תודה לנדיבים בבתי הכנסת העתיקים בארץ ישראל, כמו בית הכנסת בכורזים, בכפר קנא, בעין גדי, בחמת גדר, בנערן, ועוד. כל האזכורים יכולים להתפרש כברכה לנדיבים בחייהם.
לדברי שאול ליברמן:
"נראה שהברכה 'זכור לטוב' הייתה מורגלת בארץ בעיקרו של דבר כלפי אדם חי [...] המקבילה הארמית 'דכיר לטב' נמצאת בכתובות בתי הכנסת כברכה לאדם חי".
הברכה זכור לטוב נזכרת גם בתעודות מהגניזה הקהירית בהתייחס לאדם חי. מספר חסידים עולה כי ניתן להשתמש בברכה זכור לטוב אף לאדם בחייו ואף לשאינו-יהודי: "אם אדם מדבר בשבח צדיקים, בין יהודים בין גויים, כגון אותו פלוני עשה לישראל אותה הטובה, רשאי לומר זכור לטוב".
'זכרונו לברכה' כברכת החיים

השימוש בברכת החיים, והיפוכה ברכת המתים, מהווה אבן דרך במחקר לתיארוך זמנם של אישים ידועים. למרות המוסכמה כי הביטוי 'זכרונו לברכה' נחשב כברכת-מתים מובהקת, יצאו על כך עוררין. המקור הידוע הקושר את 'זכרונו לברכה' עם אדם מת נמצא בבבלי קידושין: "מכבדו בחייו ומכבדו במותו [...] במותו כיצד? [...] אומר זכרונו לברכה לחיי העולם הבא". המהרש"א ב'חידושי אגדות' על אתר, ציין: "גם בחייו מצינו שיש לומר זכרונו לברכה [...] ובמותו מוסיף לחיי עוה"ב".
עניין זה נידון בהרחבה במאה הי"ז בתשובה של ר' יאיר חיים בכרך, מחבר 'חוות יאיר', בנוגע להיתר עגונה על סמך תיעוד שבו נזכר הבעל בברכת המתים: ז"ל. בפסיקתו ערער הרב בכרך על ההחלטיות של ההוכחה:
"נראה לי לחלק בין שלי"ט דהוכחה הוא, ולעולם לא יתכן על מי שמת לכתוב שלי"ט, שהוא נוטריקון שיהי' לאורך ימים טובים, וכן נר"ו ענינו כך, מה שאין כן ז"ל, לא ימנע מלכתוב על החי, דקרא ד'זכר צדיק לברכה' בחי מיירי [...] אע"פ שהמנהג פשוט שלא לכתוב על החי, מ"מ אם השטר בא ממרחק במדינה אחרת אפשר כי שם יש שנוהגין כך".
לדעתו של ר' יעקב ברלין, מחכמי פיורדא במאה הי"ח, ההסתייגות של מחבר 'חוות יאיר' יפה רק בנידון של עגונה "דהוי איסור אשת איש, מה שאין כן לעניין ממון אין כאן ספק", אפוא, בדיני ממונות מהווה הביטוי ז"ל ראיה מובהקת על מותו של אדם. התייחסות נוספת לתשובה זו מהמאה הי"ט, נכתבה על-ידי ר' יצחק אבולעפיה: "ועם שראיתי להגאון הרב חוות יאיר שגם על החי ניתן ליאמר וליכתב ז"ל [...] כבר נהוג עלמא לכתוב על החי נר"ו ועל שוכני עפר נוחם עדן וז"ל, כידוע".
ראו גם

ברכה (מנהג דתי)
אליהו הנביא
ס"ט
לקריאה נוספת

הרב ברוך הלוי אפשטיין, מקור ברוך, וילנא תרפ"ח, מבוא, פרק ד', ז, עמ' צז-ק.
שמואל וינגרטן, 'ז"ל כברכת החיים', סיני, פב, ה-ז (תשל"ח), עמ' רסז-רסט.
ישראל דנדרוביץ, 'זכרונו לברכה על אדם חי', נזר התורה, יא (תשס"ה), עמ' קנז-קסח.
יחסי ישראל–קטר

| יחסי ישראל–קטר |
| --- | --- |
ישראל: קטר (מדינה)


ישראל: קטר
שטח (בקילומטר רבוע)
22,072: 11,586
אוכלוסייה
10,045,600: 3,093,174
תמ"ג (במיליוני דולרים)
509,901: 235,770
תמ"ג לנפש (בדולרים)
50,759: 76,223
משטר
דמוקרטיה פרלמנטרית: מונרכיה

היחסים של מדינת ישראל ומדינת קטר ידעו עליות ומורדות. עד לשנת 2009 קיימו המדינות יחסים כלכליים, אולם לאחר מבצע עופרת יצוקה ניתקה קטר לאות מחאה את יחסיה עם ישראל באופן מרבי. היחסים התבטלו רשמית ב-2011 כאשר ישראל החליטה לסגור את משרדיה בקטר עקב עמדותיה האנטי ישראליות ותמיכתה בחמאס.
סיוע קטר לעזה בשלטון חמאס

החל מ-2012 החלה קטר לממן את חמאס ולהעביר מאות מיליוני דולרים לראשות. לפי דיווחים שונים קטר העבירה לרצועת עזה יותר מ-1.1 מיליארד דולר בשנים 2018-2012.
ב-23 באוקטובר 2012, ביקר האמיר חמד בן ח'ליפה אאל ת'אני בעזה. הוא היה מנהיג המדינה הראשון שביקר בעזה לאחר עליית החמאס לשלטון ברצועה ב-2007.
ב-2018 אישר היועץ המשפטי לממשלה, אביחי מנדלבליט, את העברת הכספים, לאחר שבדק האם המהלך נחשב להפרת סנקציות ישראליות ובינלאומיות על חמאס, המוגדר בישראל ארגון טרור. עוד צוין כי קטאר העבירה ב-2018, באישור ישראל, 50 מיליון דולר לאונר"א שנקלעה לסכנת סגירה לאחר שארצות הברית החליטה להפסיק את התמיכה בה. בנובמבר 2018 החלה קטאר להעביר מזוודות כסף לעזה, לאחר שמחמוד עבאס סירב לאפשר העברת כספים לחמאס מבנק פלסטיני, וראש הממשלה נתניהו אפשר את המהלך. בשלהי 2018 פנה נתניהו במכתב חשאי אל שלטונות קטאר בדוחה, והפציר בהם להמשיך להעביר כספים לרצועה.
בדצמבר 2018, ישראל התירה תשלום של 13 מיליון אירו מקטאר לעובדים בעזה כחלק מתשלום ראשון מתוך ששה לסיוע במשבר הומניטרי באזור עזה.מאז 2014 התקיימו שיחות תכופות בין ישראל לקטאר בנושאים הקשורים לעזה באמצעות שליח קטאר לעזה, מוחמד אל-עמאדי, שהיה בקשר שוטף עם ישראל.
מערכת הביטחון בישראל תמכה בהעברת הכספים מקטר לעזה. בעיתונות פורסמה ביקורת מצד בכירים במערכת הביטחון נגד המתנגדים להעברת הכספים.
בפברואר 2020 ביקרו בקטר בחשאי ראש המוסד יוסי כהן ואלוף פיקוד דרום הרצי הלוי ונפגשו עם בכירים בנסיכות, במסגרת מאמצי ההסדרה ברצועת עזה. הנסיעה התקיימה זמן קצר לפני הבחירות שהתקיימו ב-2 במרץ 2020. אביגדור ליברמן טען כי מטרת הנסיעה הייתה להסדיר העברת סיוע כספי מקטאר לחמאס, במטרה להבטיח הסדרה מחודשת ולמנוע הסלמה בעזה, מפני שנתניהו חשש שהסלמה תיפגע בסיכוייו לנצח בבחירות.
בדצמבר 2020, שלח ראש המוסד יוסי כהן, בעידודו וביוזמתו של נתניהו, מכתב לגורם בכיר במדינה ובו הודה לו על הסיוע שקטר מעבירה לרצועת עזה, שמשפר את המצב ההומניטרי ברצועה ותורם להבטחת היציבות והביטחון באזור. ביוני 2021 נשלח מכתב דומה לנמען קטרי מהממונה מטעם המל"ל על הקשרים החשאיים, רונן לוי.
המדיניות הישראלית של בקשה מקטר לסייע במימון לרצועת עזה נמשכה גם בימי ממשלת בנט לפיד. בשנת 2022 ביקר הרמטכ"ל אביב כוכבי את ראש הכוחות המזוינים של קטר בתיווך אמריקאי בקטר על פי פרסומים זרים במטרה להציב מכ"מים ישראלים בקטר.
ב-2023, במהלך מלחמת חרבות ברזל, ראש ממשלת קטאר מוחמד בן עבד א-רחמן בן ג'אסם אאל ת'אני מעורב ומשמש כמתווך עיקרי בעסקאות חילופי השבויים בין ישראל לחמאס, עסקאות במסגרתן צפויים להשתחרר עשרות מהישראלים שנחטפו לעזה.
פרסומים על מעורבות כסף קטרי בבחירות לכנסת

בתחילת 2013 טענו כלי תקשורת ערביים שציפי לבני האשימה את נתניהו בקבלת כספים למערכת הבחירות מקטר. בשנת 2021, נכללו בין מסמכים קטריים שהודלפו, חמישה מסמכים בסיווג סודי הכוללים תכתובות בין ראשי השלטון הקטרי שעוסקים בכוונה להעביר כספים במזומן לאביגדור ליברמן ולבנימין נתניהו מאמיר קטר, לקראת הבחירות לכנסת ב-2013 וב-2018. המסמכים הם הוראה להעביר את הכסף והודאה של הבנק שהכסף הועבר למשרד הרלוונטי בקטאר. אין במסמכים כל אינדיקציה שהכסף הועבר בפועל. פרסומים אלו עוררו שמועות בישראל אך לא זכו להתייחסויות בולטות בכלי התקשורת הרשמיים. בסוף שנת 2023 נשאל נתניהו על הנושא במסיבת עיתונאים והתייחס אליו: "שקר מוחלט. לא היה ולא נברא, אני מתפלא על אנשים שמתייחסים לזה אפילו ברצינות. זו בדיחה".
תחקיר שביצע עורך הצינור העלה כי המסמכים מזויפים.
ביולי 2024, פרסם כרמון מסמכים חדשים שהגיעו מירדן ובהם ניסיונות של קטאר להעביר כספים דרך בנק בינלאומי בעמאן.
בספורט

ב-2011 השתתפה לראשונה הטניסאית הישראלית שחר פאר בטורניר דוחה.
ב-2013 השתתפה לראשונה נבחרת ישראל בשחייה בתחרות גביע העולם בדוחה, והשחיינית הישראלית עמית עברי אף זכתה במדליית כסף. בעת טקס הענקת מדליות למנצחים, לצד שמה הופיע דגל חסר צבע במקום דגל ישראל. כחודש לאחר מכן יו"ר איגוד הכדוריד של ישראל השתתף בקונגרס איגוד הכדוריד העולמי בדוחה ודגל ישראל לא היה נוכח בקונגרס. דובר של קטר אמר כי אם נבחרת ישראל בכדורגל תעפיל לטורניר גביע העולם בשנת 2022, שייערך במדינה, הנבחרת תוכל לקחת בו חלק, על אף ניתוק היחסים בין שתי המדינות. ביוני 2015 נפגשו בכיר באיגוד הכדורסל הישראלי ויושב ראש הוועד האולימפי של קטר.
ב-9 ביוני 2022 הודיע שר החוץ יאיר לפיד כי ישראלים יוכלו להיכנס לקטר במהלך מונדיאל 2022 ולצפות במשחקים על פי סיכום עם פיפ"א.
ב-10 בנובמבר 2022 פורסם כי יופעלו לראשונה טיסות ישירות מישראל לנמל התעופה הבין-לאומי חמד שבדוחה. טיסות אלה יופעלו לרגל המונדיאל בקטר על ידי חברת "Tus Airways" הקפריסאית. ב-20 בנובמבר המריאה הטיסה המסחרית הראשונה בהיסטוריה מתל אביב לדוחה. הטיסה נמשכה כ-3 שעות ועליה כ-180 נוסעים. מנכ"ל חברת התעופה הודיע כי בסך הכול תוכננו 6 טיסות ישירות מישראל לקטר. בינואר 2023 אישרה קטר את כניסת שחקניות נבחרת ישראל, אניטה דייב ויהלי אשוש, לטורניר כדורעף חופים בקטר. עם זאת, בנובמבר של אותה השנה, נאסר על ישראלים להגיע לצפות באליפות העולם בשחייה שנערכה במדינה.
לקריאה נוספת

סמי רבל, ישראל בחזית המפרץ הפרסי, ידיעות ספרים, 2009
ראו גם

פרשת הקשר בין לשכת נתניהו לממשלת קטר
נוגדי דיכאון טריציקליים

המבנה הכימי של אימיפראמין, נוגד הדיכאון הטריציקלי הראשון, עם המבנה התלת-טבעתי שלו
נוגדי דיכאון טריציקליים (באנגלית: tricyclic antidepressants, ובראשי תיבות: TCA) הם תרופות נוגדות דיכאון מהדור הישן. שיווקן החל בשנות ה-50 של המאה ה-20. הן משמשות בעיקר נגד דיכאון אך משמשות גם לטיפול בהפרעת פאניקה, הפרעת חרדה כוללנית (GAD), הפרעת דחק פוסט-טראומטית (PTSD) ,תסמונת הצחוק והבכי,והפרעה טורדנית-כפייתית (OCD). קיימת גם אינדיקציה לטיפול בתרופות אלו בתסמונות כאב שונות. דחיקת הטריציקליים לקוו שני בטיפול התחילה עם תחילת השיווק של נוגדי דיכאון מסוג SSRI. אולם הטריציקליים עדיין בשימוש במגוון של תסמינים ומחלות. תרופות אלו כוללות את: קלומיפראמין, דסיפרמין, דוקספין, מפרוטילין, אמיטריפטילין ועוד.
נוגדות הדיכאון הטריציקליות אינן משמשות היום קו ראשון לטיפול בדיכאון ובחרדה. כקוו ראשון משמשות תרופות נוגדות דיכאון חדשות יותר כגון מעכבי ספיגה חוזרת של סרוטונין (SSRI), מעכבי ספיגה חוזרת של סרוטונין-נוראפינפרין (SNRI) ומעכבי נוראפינפרין (NRI). הפלואוקסטין הייתה הראשונה שיצאה לשוק מקבוצת התרופות החדשות והייתה ראשונה שהביאה לשיפור בדיכאון בהיעדר תופעות לוואי שונות שאפיינו את הדור הקודם. הפלואוקסטין היא תרופה מקבוצת ה-SSRI המתאפיינת בפרופיל תופעות לוואי יותר קל ופרופיל בטיחות בשימוש יותר גבוה.
היסטוריה

נוגדי הדיכאון הטריציקליים פותחו בראשית הפסיכופרמקולוגיה בתחילת שנות ה-50 של המאה ה-20. בדצמבר 1950 סנתז הכימאי הראשי של רון-פולנק (Rhône-Poulenc), פול שרפנטייה (Paul Charpentier), את הכלורפרומאזין, מאנטיהיסטמינים סינתטיים שפותחו על ידי רון-פולנק בשנות ה-40. בהשפעות הפסיכיאטריות של הכלופרומאזין הבחינו לראשונה ב-1952 בבית חולים בפריז. זו הייתה התרופה הפסיכיאטרית הראשונה שהייתה בשימוש נרחב, כשלקראת שנת 1955 כבר הביאה להכנסות משמעותיות כתרופה אנטי-פסיכוטית, ועד מהרה החלו חוקרים לפתח נגזרות של התרופה.
אימיפראמין (Imipramine) הייתה התרופה הטריציקלית הראשונה ששימשה לטיפול בדיכאון. היה זה אנלוג דיבנזזפיני של כלורופרומאזין. במקור התרופה לא הייתה מיועדת לטיפול בדיכאון, אך במטופלים באימיפראמין נצפו תופעות מאניות, דבר שהוביל לבדיקת השפעת התרופה על חולים דיכאוניים. מאוחר יותר השראת המאניה של התרופה "תוארה אצל חלק מהחולים כהרסנית למדי".[דרוש מקור] הניסוי הקליני הראשון באימיפראמין נערך ב-1955, והמאמר הראשון על ההשפעות נוגדות הדיכאון פורסם על ידי הפסיכיאטר השווייצרי רונלד קון ב-1957. שנתיים לאחר מכן אישר מנהל המזון והתרופות האמריקאי (FDA) את השימוש באימיפרמין כנגד דיכאון. בהמשך פותחו תרכובות דיבנזזפיניות נוספות
בשנת 1961 יצאה אמיטריפטילין לשוק כתרופה הטריציקלית השנייה המשמשת לטיפול בהפרעת דיכאון מג'ורי. המבנה התלת-טבעתי שלה נבדל מזה של אימיפראמין, עם מבנה דיבנזוציקלוהפטני. אמיטריפטילין מעכבת ספיגה חוזרת של סרוטונין ונוראדרנלין, וכן מייצרת פעילות מחוץ למטרה בקולטנים היסטמינרגיים ומוסקריניים. הדבר סייע לבסס את תאוריית המונואמינים כחלק מההבנה של הפרעות מצב רוח שונות, וגם סלל את הדרך לפיתוח מעכבי ספיגה חוזרת של סרוטונין ונוראפינפרין בררניים יותר.
בשנים שלאחר מכן אושרו תרופות טריציקליות נוספות על ידי מנהל המזון והתרופות האמריקאי לשימוש כנוגדי דיכאון:
טרימיפראמין (Trimipramine) ב-1961
נורטריפטילין (Nortriptyline) ב-1964
דזיפראמין (Desipramine) ב-1964
פרוטריפטילין (Protriptyline) ב-1967
דוקספין (Doxepin) ב-1969
אמוקסאפין (Amoxapine) ב-1979
מבנה כימי

המבנה הכללי של נוגדי הדיכאון הטריציקליים מבוסס של מבנה תלת-טבעתי, ומכאן שמם, שאליו מחובר שייר צדדי אמיני. המבנה התלת-טבעתי הדיבנזזפיני, הבנוי משתי טבעות בנזן המאוחות אל טבעת אזפין, מאפיין את התרופות אימיפראמין, דזיפראמין, קלומיפראמין, טרימיפראמין ולופפראמין. את הקבוצה העיקרית השנייה של נוגדי הדיכאון הטריציקליים מאפיין מבנה דיבנזוציקלוהפטני, הבנוי משתי טבעות בנזן המאוחות על טבעת ציקלוהפטנית. בקבוצה זו נכללות התרופות אמיטריפטילין, נורטריפטילין, פרוטריפטילין ובוטריפטילין. נוסף על אלו, לדוקספין מבנה דיבנזוקספיני, שבו טבעות הבנזן מחוברות לטבעת אוקספין. בדומה לכך, לדוסולפין מבנה דיבנזותיאפיני, שבו הטבעת המרכזית היא תיאפין, ולאמוקספין מבנה דיסנזואוקסזפיני, שבו הטבעת המרכזית היא אוקסזפין.
שיטה נוספת לסיווג נוגדי הדיכאון הטריציקליים היא על פי מספר החילופים בשייר הצדדי האמיני. עם האמינים השלישוניים נמנים אימיפראמין, קלומיפראמין, טרימיפראמין, אמיטריפטילין, בוטריפטילין, דוקספין ודוסולפין, בעוד שהאמינים השניוניים כוללים את התרופות דזיפראמין, נורטריפטילין ופרוטריפטילין. לופפראמין היא על פניו אמין שלישוני, אך היא פועלת בעיקר כקדם-תרופה של דזיפראמין, ועל כן היא בפועל דומה יותר לאמינים השניוניים. אמוקספין משויכת לקבוצת האמינים השניוניים, אף שאין לה שייר צדדי אמיני של ממש.
מנגנון פעולה

התרופות הטריציקליות חוסמות את הנשאים (טרנספורטרים) לנוראדרנלין (נוראפינפרין) וסרוטונין, וכך מעלות את ריכוז המוליכים העצביים (נוירוטרנסמיטרים) אלו במרווח הסינפטי. כל תרופה שונה בזיקה שלה לנשאים הללו. הקלומיפראמין היא הבררנית ביותר לסרוטונין, והדזיפרמין היא הבררנית ביותר לנוראדרנלין. העלאת רמות הסרוטונין והנוראדרנלין מביאה לירידה בדיכאון ולהפחתת חרדה.
בנוסף, תרופות אלו פועלות באופן אנטגוניסטי על קולטנים מוסקריניים לאצטילכולין, קולטנים להיסטמין, וקולטנים אדרנרגיים (אדרנורצפטורים) מסוג a1 ו-a2. השפעות משניות אלו, הן ההשפעות אשר מכתיבות את פרופיל תופעות הלוואי של כל תרופה, על פי מידת ההשפעה האנטיכולינרגית או, למשל, אנטיהיסטמינרגית שלה. התרופה דוקספין היא בעלת הפעילות האנטיהיסטמינרגית הגבוהה ביותר. תופעות הלוואי המקושרות לפעולה על קולטנים אלו הן עצירות, סדציה (טשטוש) וכן יובש בפה, אשר מתרחשות בתדירות נמוכה יותר בתרופות מסוג SSRI. לעומת זאת, תרופות מסוג SSRI מקושרות יותר לפגיעה בחשק המיני, עלייה משמעותית במשקל ובעיות בשינה לעומת תרופות טריציקליות.
שימושים רפואיים

אף שהתרופות מקבוצת ה-SSRI החליפו במידה רבה את הטיפול בנוגדי דיכאון טריציקליים, האחרונים משמשים טיפול קו שני לאנשים שהטיפול בתרופות מהדור החדש לא צלח או שלא סבלו את תופעות הלוואי.
שימושים רפואיים > דיכאון קליני

דיכאון מג'ורי היא ההתוויה העיקרית לשימוש בנוגדי דיכאון טריציקליים. הטיפול מתאים גם כטיפול מונע לאפיזודה דיכאונית וגם כטיפול במהלך האפיזודה הדיכאונית. במשך שנים רבות היו התרופות הטריציקליות הבחירה הראשונה לטיפול תרופתי בדיכאון מג'ורי. עם הופעת דור התרופות החדש הן הוחלפו יותר ויותר בתרופות נוגדות דיכאון בעלות פרופיל בטיחות גבוה יותר ותופעות לוואי קלות יותר, כגון תרופות מקבוצת ה-SSRI ומקבוצת ה-SNRI. התרופות מהדור החדש הן פחות מסוכנות וקיימת סבירות פחותה לנזק במקרה של מינון יותר (מכוון או מקרי), שכן הפער בין המינונים הניתנים לטיפול קליני ולמנת יתר העלולה להיות קטלנית, כלומר החלון התרפויטי, רחב יותר.
מאפיינים מלנכוליים, אפיזודות של דיכאון מג'ורי קודמות והיסטוריה משפחתית קודמת של דיכאון מעלים את הסיכוי לתגובה טיפולית טובה לתרופות מקבוצת הטריציקליים. יש הטוענים שתרופות מקבוצות הטריציקליים יעילות יותר בטיפול בדיכאון מלנכולי מסוגים אחרים של תרופות נוגדות דיכאון. כל התרופות הטריציקליות הזמינות יעילות במידה שווה לדיכאון, כשלאדם מסוים תרופה טריציקלית אחת יכולה להיות יעילה יותר מאחרת. בדיכאון עם מאפיינים פסיכוטיים כמעט תמיד נדרש מתן מקביל של תרופות אנטי-פסיכוטיות.
במקרים שבהם הדיכאון הוא חלק מהפרעה דו-קוטבית הטיפול בתרופות מקבוצת הטריציקליים יכול לגרום למעבר מדיכאון למצב של מאניה, היפומאניה או ציקלותימיה. עקב הסיכון, לא נהוג לתת תרופות מקבוצת הטריציקליים לאנשים הסובלים מהפרעה דו-קוטבית. במקרים כאלה נעשה שימוש בנוגדי דיכאון מקבוצות אחרות, בעיקר מסוג SSRI או בבופרופיון. במקרה של התפרצות התקף מאני הכולל פסיכוזה, מתלוות לטיפול תרופות אנטי פסיכוטיות.
אנפרניל אושר על ידי ה-FDA לטיפול רק כנגד הפרעה טורדנית-כפייתית (OCD), אך משמש גם לטיפול בדיכאון.
שימושים רפואיים > חרדה

תרופת טריציקליות משמשות לטיפול בהפרעות חרדה שונות, כגון: הפרעת חרדה מוכללת, חרדה חברתית, הפרעה טורדנית-כפייתית (OCD), הפרעת פאניקה והפרעת דחק פוסט-טראומטית (PTSD).
שימושים רפואיים > חרדה > הפרעת פאניקה עם אגורופביה

תרופות טריציקליות נמצאו יעילות נגד הפרעת פאניקה עם אגורפוביה. אימיפראמין היא שנבדקה באופן הנרחב ביותר להתוויה זו. בתחילת הטיפול בתרופות מקבוצת הטריציקליים לעיתים קרובות החרדה מתגברת לפני שהיא יורדת. לכן מקובל להתחיל את הטיפול במינון נמוך יחסית ולהעלות בהדרגה לפי הצורך. פתרון נוסף הוא שילוב בנזודיאזפינים בתחילת הטיפול להרגעה, ובהמשך להפסיק את השימוש בהם.
שימושים רפואיים > חרדה > הפרעת חרדה כוללנית

ה-FDA אישר את השימוש בדוקספין (doxepin) לטיפול בהפרעת חרדה כוללנית. יש מחקרים התומכים גם בשימוש באימיפראמין. הגישה הקלינית היום תומכת באפשרות של שימוש בתרופות מקבוצת הטריציקליים נגד חרדה כוללנית, אך לא כקו טיפולי ראשון.
שימושים רפואיים > חרדה > הפרעה טורדנית-כפייתית

אנשים עם הפרעה טורדנית-כפייתית מגיבים היטב במיוחד לקלומיפראמין ולתרופות מקבוצת ה-SSRI. חלק מהשיפור ניכר תוך 2–4 שבועות, אבל ירידה נוספת בתסמינים יכולה להופיע במהלך חמשת החודשים הראשונים לטיפול. אף תרופה אחרת מהטריציקליים אינה יעילה כמו קלומיפראמין בטיפול בהפרעה טורדנית-כפייתית. קלומיפראמין היא גם תרופת הבחירה לאנשים עם דיכאון בעל מאפיינים בולטים של טירדון.
שימושים רפואיים > חרדה > חרדה חברתית

תרופות מקבוצת הטריציקליים מוכרות כעוזרות לטיפול בחרדה חברתית. במחקרים וסקרים שונים עולה שהטריציקליים אינם בקו הטיפול הראשון, אלא ניתנים אחרי ניסיון במספר קבוצות אחרות שנמצאו יעילות יותר כמו: SSRI,‏ SNRI, ומעכבי מונואמין אוקסידאז (MAOI)‏. יש מחקרים הטוענים שבטיפול בחרדה חברתית תרופות מקבוצת הטריציקליים אינן יעילות.
שימושים רפואיים > חרדה > הפרעת דחק פוסט-טראומטית

במאמר משנת 2008 נמצא שתרופות מקבוצת הטריציקליים יעילות בטיפול בהפרעת דחק פוסט-טראומטית, אלא שמאמר אחר מ-2012 מצא שיש מעט מאוד מחקרים העוסקים בטיפול בהפרעת דחק פוסט-טראומטית על ידי טריציקליים, וממעט המחקרים שמצאו (שלושה) עלה כי דזיפראמין ואימיפראמין מועילים לשיפור תסמינים של ההפרעה. במחקר שנעשה ב-2013 נמצאו אימיפראמין ופנלזין יעילים יותר מפלצבו בטיפול בהפרעת דחק פוסט-טראומטית.
שימושים רפואיים > הפרעות אכילה

היעילות של תרופות נוגדות דיכאון, גם מקבוצת ה-SSRI וגם מקבוצת הטריציקליים, בטיפול באנורקסיה נרבוזה לא הוכחה כמובהקת, ואם לוקחים בחשבון את ההשפעה של תופעות הלוואי של הטריציקליים על מערכת הלב, השימוש בהן בחולים המאובחנים עם אנורקסיה נרבוזה מוגבל מאוד.
לגבי בולימיה המצב שונה. טיפול בנוגדי דיכאון מקבוצות שונות נמצא יעיל לצורך הקטנת התקפי האכילה, ירידה בתופעות של ההיטהרות ושיפור מצב הרוח וירידה בחרדה. בנוסף לטריציקליים מדובר בתרופות מקבוצות שונות: SSRI, SNRI, MAOI.
שימושים רפואיים > הפרעות אישיות

אין טיפול תרופתי כוללני המכוון להפרעות אישיות. אנשים עם הפרעות אישיות חווים גם דיכאון, חרדה וסף תסכול נמוך, ותרופות נוגדות דיכאון, ובכלל זה תרופות מקבוצת הטריציקליים, יכולות לעזור במובן הזה.
שימושים רפואיים > סכיזופרניה

תרופות מקבוצת הטריציקליים נמצאו יעילות נגד הדיכאון שמלווה לעיתים קרובות סכיזופרניה. בסקירה שנעשתה נמצא שטיפול בטריציקליים מתאים לטיפול אחרי השלב החריף של הפסיכוזה, עם סיכון מזערי לחזרה של התסמינים הפסיכוטיים. התרופות הטריציקליות לא נמצאו עוזרות נגד חוסר המרץ שאותו חווים אנשים עם סכיזופרניה או נגד התסמינים השליליים. נטילה בו-זמנית של טריציקליים ותרופות אנטי-פסיכוטיות יכולה לגרום לעלייה ברמות של שתי התרופות בפלזמה ולהגברת הסיכון לתופעות לוואי.
שימושים רפואיים > כאב כרוני

יש שימוש נרחב בתרופות מקבוצת הטריציקליים לטיפול בכאב כרוני נוירופתי וכמניעה למיגרנה. אמיטריפטילין היא בשימוש הנרחב ביותר מבין התרופות הטריציקליות למטרה זו. המינון נמוך מזה הנדרש לטיפול בדיכאון וההשפעה מופיעה מהר יותר.
שימושים רפואיים > אי-נקיטת שתן והרטבת לילה

מקרים של אי-נקיטת שתן מטופלים לעיתים על ידי אימיפרמין. הטריציקליים נמצאים בשימוש לטיפול בהרטבת לילה מאז שנות ה-60 של המאה ה-20, אך במאה ה-21 הם משמשים קו טיפול שלישי, בשל תופעות הלוואי המשמעותיות שלהם. נוגד הדיכאון הטריציקלי בשימוש הכי נפוץ כטיפול בהרטבת לילה הוא אימיפראמין. בהשוואה לפלצבו הטריצקלים מפחיתים את תדירות ההרטבה בלילה בשבוע, וכחמישית מהילדים מגיעים לעד 14 לילות יבשים. עם הפסקת הטיפול התרופתי רובם חוזרים להרטיב, ומשום כך, בשילוב עם תופעות הלוואי, יש הממליצים לנסות טיפולים אחרים, ובכללם טיפולים התנהגותיים, ועד גיל 7 שלא לנסות טיפול תרופתי.
שימושים רפואיים > דלקת אינטרסטיציאלית של שלפוחית השתן

בטיפול בדלקת אינטרסטיציאלית של שלפוחית השתן תרופות מקבוצת הטריציקליים עוזרות נגד הכאב ובהקטנת הדחיפות במתן השתן.
שימושים רפואיים > כיב פפטי

בניסויים קליניים מבוקרי פלצבו משנות ה-80 של המאה ה-20, שבהם הטיפול בטריציקליים הושווה לטפול בצימטידין (cimetidine), הוכח שהטיפול בטריציקליים בכיב פפטי יעיל ובטוח. מנגנון הפעולה באמצעותו משפיעים הטריציקליים על הריפוי לא הובהר במלואו. מחקרים אין ויוו (in vivo) באדם ראו שהטריציקליים מפחיתים את הפרשת החומצה בקיבה. בנוסף על ההשפעה הפיזיולוגית על הכיב, לתרופות ממשפחת הטריציקליים גם השפעה פסיכולוגית וגם השפעה נוגדת כאב, שאף הן כנראה תורמות לטיפול בכיב פפטי. יחד עם זאת, הגילוי של החיידק Helicobacter pylori כגורם עיקרי לכיב פפטי והשימוש במעכבי משאבות פרוטונים דחק את הטיפול בטריציקליים עבור כיב פפטי. מבין הטריציקליים יש העדפה לדוקספין שיש לו פעילות היסטמינרגית.
שימושים רפואיים > תסמונת המעי הרגיז

במטא-אנליזה שפורסמה ב-2009 נמצא שאנשים עם תסמונת המעי הרגיז מרגישים הקלה בכאבי הבטן עם טיפול בטריציקליים. חיזוק לכך ניתן במאמר שפורסם ב-2023 ואשר דיווח על הקלה בתסמינים של תסמונת המעי הרגיז תחת טיפול במינון נמוך של טריציקליים. המחקר כלל דיווח על הקלה בכאבי הבטן ובהרגלי היציאות ועל ירידה בתפיחות הבטנית.
שימושים רפואיים > קטלפסיה

תרופות מקבוצת הטריציקליים נמצאו יעילות בטיפול בקטלפסיה. מדובר במינון מתחת למינון הניתן נגד דיכאון. קלומיפראמין היא התרופה שבשימוש שכיח למטרה זו באירופה וביפן, ואילו פרופטריטילין היא התרופה השכיחה בשימוש בארצות הברית.
שימושים רפואיים > הפרעת סיוטי לילה

נוגדי דיכאון מקבוצת הטריציקליים ונוגדי דיכאון מקבוצת ה-SSRI נמצאו בשימוש לטיפול בהפרעת סיוטי לילה (Sleep Terror Disorder) בהצלחה משתנה.